Vier dood toe voertuig omslaanDie ongelukstoneel. (Foto: Verskaf) Vier mense is dood en nog ses mense beseer toe ŉ bakkie Sondagaand laat tussen Piet Retief en Dirkiesdorp in Mpumalanga omgeslaan het. Moeti Mmusi, woordvoerder van die provinsiale departement van gemeenskapsveiligheid, sê die ongeluk het omstreeks 22:00 op die R543 gebeur. Volgens Mmusi het die bestuurder van die bakkie blykbaar beheer oor die voertuig verloor waarna dit omgeslaan en langs die pad tot stilstand gekom het. Vier passasiers het op slag gesterf. Die ongelukstoneel. (Foto: Verskaf) “Nog twee passasiers het ernstige beserings opgedoen en vier ander is gering beseer,” het Mmusi gesê. Die beseerdes is na ŉ hospitaal in Piet Retief gehaas. Volgens Mmusi was daar 13 insittendes in die bakkie ten tyde van die ongeluk. Die voertuig was op pad na Wakkerstroom. Die oorsaak van die ongeluk word deur die owerhede ondersoek.